CELEX: 32012R0298
Language: et
Date: 2012-04-02 00:00:00
Title: Komisjoni rakendusmäärus (EL) nr 298/2012, 2. aprill 2012 , teatavate kaupade klassifitseerimise kohta kombineeritud nomenklatuuris

5.4.2012   
            
            
               ET
            
            
               Euroopa Liidu Teataja
            
            
               L 99/12
            
         KOMISJONI RAKENDUSMÄÄRUS (EL) nr 298/2012,
   2. aprill 2012,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et liikmesriikide tolliasutuste väljastatud siduvale tariifiinformatsioonile, mis käsitleb kombineeritud nomenklatuuri kaupade klassifitseerimist, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel 60 päeva vältel vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikele 6, järgides Euroopa Liidus kehtivaid meetmeid, mis on seotud tekstiiltoodete kahekordse kontrollimise süsteemide ning eelneva ja tagasiulatuva kontrolliga nimetatud toodete Euroopa Liitu importimisel.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Liikmesriikide tolliasutuste väljastatud siduvale tariifiinformatsioonile, mis ei ole kooskõlas käesoleva määrusega, võib siduva tariifiinformatsiooni valdaja tugineda veel 60 päeva vältel vastavalt määruse (EMÜ) nr 2913/92 artikli 12 lõikele 6, järgides liidus kehtivaid meetmeid, mis on seotud tekstiiltoodete kahekordse kontrollimise süsteemide ning eelneva ja tagasiulatuva kontrolliga nimetatud toodete Euroopa Liitu importimisel.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. aprill 2012
      
         
            Komisjoni nimel presidendi eest
         
         
            komisjoni liige
         
         Algirdas ŠEMETA
      
   
   
      (1)  EÜT L 256, 7.9.1987, lk 1.
   
      (2)  EÜT L 302, 19.10.1992, lk 1.
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Ülakeha katmiseks mõeldud valmistoode varrukateta rõiva kujul, mis ulatub puusadest allapoole. Toode on tehtud kolmest kokkuõmmeldud tükist. Igal tükil on kolm kihti, millest kaks välimist kihti on keemilisest kiust (nailon) valmistatud kootud riidest ning kiirguse eest kaitsev sisemine kiht on antimoni- ja volframipulbri ning polümeeri segust. Need kolm kihti on kogu serva pikkuses ääriskandiga läbi tepitud.
                  Kaks esitükki katavad teineteist täielikult, vasak üle parema. Esitükid kinnitatakse kokku piki esikülge kahe vertikaalse, laia ja pika takjakinnise ribaga ja õlgadel kahe lühema takjakinnise ribaga. Esikinnist täiendavad paremal küljel kolm plõks-liitega kinnitust. Tootel on ümar kaelus, rinnatasku vasakul pool ja õlapolstrid.
                  (kaitsvad töö- ja ametirõivad)
                  (Vt fotod nr 659 A ja B) (1)
                  
               
               
                  6211 33 10
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XI jaotise märkusega 7 e, grupi 62 märkusega 8 ning CN-koodide 6211, 6211 33 ja 6211 33 10 sõnastusega.
                  Toode on kavandatud kiirgusvastase kaitseriietusena kandmiseks röntgenikiirtega seotud kutsetegevuse ajal. Seda tuleb käsitada töö- või ametirõivana, kuna see on kavandatud kandmiseks üksnes või peamiselt sel eesmärgil, et kaitsta teisi rõivaid ja/või isikuid tööl, kutsetegevuses või koduses majapidamises (vt ka kombineeritud nomenklatuuri selgitavad märkused, grupp 62, üldist, punkt 4).
                  Kiirgusvastased kaitseülikonnad kuuluvad XI jaotise rubriiki 6210 (vt ka HSi selgitavad märkused, rubriik 6210, teine lõik). Kuna aga toode ei ole valmistatud rubriigis 5602, 5603, 5903, 5906 või 5907 nimetatud riidest, ei või seda klassifitseerida eespool nimetatud rubriigi alla.
                  Arvestades seda, et toode näeb üldiselt välja nagu rõivaese, ning pidades silmas selle kuju ja kahe välimise kihi tekstiilmaterjali, ei või seda klassifitseerida toote sisemise materjali alusel. Seega ei või seda klassifitseerida CN-koodi 8110 90 00 all.
                  Seega tuleb toode klassifitseerida töö- või ametirõivana CN-koodi 6211 33 10 alla.
               
            
         
      
         
      
         (1)  Fotod on esitatud üksnes illustratsiooniks.